Document ID: 32005D0217

ODLOČBA KOMISIJE
z dne 9. marca 2005
o uvedbi pogojev za zdravstveno varstvo živali in zahtev za izdajanje veterinarskih spričeval za uvoz govejih zarodkov v Skupnost
(notificirano pod dokumentarno številko K(2005) 543)
(Besedilo velja za EGP)
(2005/217/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda (1), in zlasti člena 7(1) in točke (b) prvega pododstavka člena 9(1) Direktive,
ob upoštevanju naslednjega:
(1)
Odločba Komisije 91/270/EGS z dne 14. maja 1991 o seznamu tretjih držav, iz katerih države članice dovolijo uvoz zarodkov domačega goveda (2), določa, da države članice uvažajo zarodke domačih živali vrste goveda le iz tretjih držav iz Priloge k navedeni odločbi.
(2)
Direktiva 89/556/EGS določa, da se pripravi seznam skupin za zbiranje zarodkov in skupin za pridobivanje zarodkov, ki so pooblaščene za zbiranje, predelavo in skladiščenje govejih zarodkov, ki so namenjeni za Skupnost, v tretjih državah. Odločba Komisije 92/452/EGS z dne 30. julija 1992 o uvedbi seznamov odobrenih skupin za zbiranje govejih zarodkov v tretjih državah za izvoz v Skupnost (3) uvaja navedeni seznam.
(3)
Odločba Komisije 92/471/EGS z dne 2. septembra 1992 o pogojih za zdravstveno varstvo živali in izdajanju veterinarskih spričeval za uvoz govejih zarodkov iz tretjih držav (4) določa, da države članice dovolijo le uvoz govejih zarodkov, ki ustrezajo zagotovilom, določenim v veterinarskih spričevalih v prilogah k navedeni odločbi. Te priloge vključujejo tudi seznam tretjih držav, ki smejo uporabljati veterinarska spričevala, določena v navedeni odločbi.
(4)
Direktiva 89/556/EGS določa, da goveji zarodki niso poslani iz ene države članice v drugo, razen če so spočeti z umetno oploditvijo ali oploditvijo in vitro s semenom samca donorja iz osemenjevalnega središča, ki ga odobri pristojni organ za zbiranje, predelavo in skladiščenje semena, ali s semenom, uvoženim v skladu z Direktivo Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz globoko zamrznjenega semena domačih živali iz vrst govedi (5).
(5)
Mednarodno združenje za embriotransfer (IETS) je ocenilo, da je tveganje prenosa nekaterih nalezljivih bolezni prek zarodkov zanemarljivo, če se z zarodki pravilno ravna od odvzema do prenosa. Vendar je treba zaradi zdravstvenega varstva živali sprejeti primerne varnostne ukrepe v zvezi s semenom za oploditev.
(6)
Zahteve Skupnosti za uvoz govejih zarodkov morajo biti vsaj tako stroge kot tiste, ki se uporabljajo za trgovino z govejimi zarodki znotraj Skupnosti, zlasti v zvezi s semenom, ki se uporablja za oploditev. Po uporabi novih strožjih zahtev, predvidenih v Odločbi 92/471/EGS, kakor je bila spremenjena z Odločbo 2004/786/ES, so se pojavile težave pri trgovanju.
(7)
Zaradi teh težav so izvozniki in uvozniki zahtevali uvedbo prehodnega obdobja za prilagoditev na nove strožje zahteve v zvezi s semenom samcev goveda, ki se uporablja za oploditev jajčnih celic, za izvoz zarodkov v Skupnost. Zato je primerno, da se za določeno obdobje in pod določenimi pogoji dovoli uvoz govejih zarodkov, zbranih ali pridobljenih v skladu s pogoji iz Priloge III k tej odločbi.
(8)
Zaradi jasnosti zakonodaje Skupnosti je primerno, da se razveljavi odločbi 91/270/EGS in 92/471/EGS in se ju nadomesti s to odločbo.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice uvažajo samo zarodke domačih živali vrste goveda („zarodki“), ki jih v tretjih državah, navedenih v Prilogi I k tej odločbi, zberejo ali pridobijo pooblaščene skupine za zbiranje ali pridobivanje zarodkov, navedene v Prilogi k Odločbi 92/452/EGS.
Člen 2
Države članice dovolijo uvoz zarodkov, ki izpolnjujejo dodatna zagotovila, določena v vzorcu veterinarskega spričevala v Prilogi II.
Člen 3
Z odstopanjem od člena 2 države članice dovolijo do 31. decembra 2006 uvoz iz tretjih držav, navedenih v Prilogi I, za zarodke, ki izpolnjujejo:
(a)
dodatna zagotovila, določena v vzorcu veterinarskega spričevala iz Priloge III; in
(b)
naslednje pogoje:
(i)
zarodki morajo biti zbrani ali pridobljeni pred 1. januarjem 2006;
(ii)
zarodki se smejo uporabljati samo za vsaditev v samice goveda, ki bivajo v namembni državi članici, navedeni v veterinarskem spričevalu;
(iii)
z zarodki se ne sme trgovati v Skupnosti.
Člen 4
Odločbi 91/270/EGS in 92/471/EGS se razveljavita.
Člen 5
Ta odločba se uporablja od 5. aprila 2005.
Člen 6
Ta odločba je naslovljena na države članice.
V Bruslju, 9. marca 2005

Labels: 16
5
0
3
6